Globalskolen
6101 VOLDA
og
Hedalen barne- og ungdomsskole
3528 HEDALEN						22. mai 2002

Utdanningsdirektøren i Oslo og Akershus
Utdanningsdirektøren i Oppland

SØKNAD OM ALTERNATIV EKSAMEN I NORSK VÅREN 2003
Globalskolen søker sammen med Hedalen barne- og ungdomsskole om å få lov til å avvikle alternativ skriftlig eksamen i norsk våren 2003 for nettelever i 10. klasse i Globalskolen og vertselever i 10. klasse i Hedalen.  

Søknaden vil medføre at det gis dispensasjon fra § 3-13 i forskrift til Opplæringslova – og dermed også dispensasjon fra de rundskriv fra Læringssenteret som orienterer om skriftlig avgangsprøve i grunnskolen 2003. 

Søknaden gjelder avvik på fem punkter:
1.	Vi søker om å få komme opp i norsk hovedmål og sidemål.
2.	Vi ber om at eksamensfag for dem det gjelder, kan offentliggjøres i september 2002 eller så snart som mulig etter dette.
3.	Eksamensoppgaver utarbeides av Høgskulen i Volda.
4.	Eksamen avvikles over to ganger tre dager.
5.	Eksamen avvikles ved hjelp av samarbeidsverktøyene PedIt eller FirstClass, og elevene kan bruke Internett under eksamen.

Vi regner med at Globalskolen vil ha ca 20 - 25 elever i 10. klasse.  10. klasse i Hedalen vil ha 14 elever.  Forsøket omfatter undervisning gjennom hele skoleåret og avsluttes med eksamen:

•	I samarbeid med Høgskulen i Volda utarbeides det sjangersider som vil være åpne for alle på nettet.  Lærerstudenter som tar utdanning i norsk, vil sammen med sine lærere ha hovedansvaret for dette.  Med bakgrunn i disse sidene lages det oppgaver tilsvarende det elevene vil kunne få på en skriftlig eksamen i norsk.
•	Det gjennomføres inntil seks skriveprosesser i hovedmål og sidemål, slik disse er skissert på Globalskolens ressurssider, i løpet av 10. klasse.  To av disse prosessene regnes som juletentamen i norsk.  http://www.norsknettskole.no/globalskolen/ressurssidene/bokmaal/norsk/prosessorientert_skriving/
To og to elever samarbeider i FirstClass eller PedIt, og det vil bli gitt både elevrespons og lærerrespons.
•	Lærerstudenter har praksis i Globalskolen.  Alle elever som deltar i forsøket, vil ha studenter som veiledere i skriveprosessen to ganger i løpet av året.  De fire andre gangene vil lærerne i 10. klasse ta ansvaret for.
•	Forsøket avsluttes med to eksamener, hver på tre dager.  Høgskulen i Volda utarbeider eksamensoppgaver som publiseres på nettet. Eksamen avvikles prosessorientert med både elevrespons og lærerrespons. 
Grunnen til at vi vil trenge tre dager på hver eksamen, er at de fleste nettelevene går på internasjonale skoler/lokale skoler i tillegg til Globalskolen.  Samarbeid vil skje asynkront via nettet, og en må kunne ta høyde for at tekniske problemer kan oppstå.  
•	Utdanningsdirektørene utpeker egne sensorer. Disse bør ha god IKT-faglig kompetanse. Sensorer bør påregne minst en times arbeid per elev.
•	Det skal utarbeides vurderingskriterier som godkjennes av Utdanningsdirektøren.  Både prosess, herunder kvalitet på elevrespons, og resultat bør være med i vurderingsgrunnlaget.  Vurderingskriteriene bør ta utgangspunkt i sensorrettledning til eksamen i norsk 2002.

Når det gjelder begrunnelse for søknaden, vil vi vise til IKT i norsk utdanning – 
Årsplan for 2002:

Nye eksamens- og vurderingsformer må utvikles som et viktig bidrag til en vellykket implementering og bruk av IKT i utdanningen. Både den løpende vurderingen og sluttevalueringen må rette seg mot den virkeligheten eleven/lærlingen/studenten møter og erfarer i læringssituasjonen. IKT i utdanningen nødvendiggjør en gjennomgang av både vurderingsgrunnlag og vurderingsformer i utdanningen. Målet er å ta IKT i bruk ved eksamen våren 2004.
Digitale læremidler skal være et tilbud både for skoleeier og for brukere. De skal både komplettere tradisjonelle læremidler, som læreboka, og de skal være et reelt alternativ. Digitale læremidler skal gi både skoleiere og brukere rimeligere og mer fleksible læremidler som bedre legger til rette for den enkeltes behov, og fører til bedre læring.
Elever og foresatte
Hedalen barne- og ungdomsskole gjennomførte møte med foresatte i slutten av mai 2002. Her informerte skolen om innholdet i forsøket.  Elever har svart ja til å delta i forsøket, og foresatte har godkjent dette.  
Elever og foresatte i Globalskolen vil få orientering om forsøket i begynnelsen av neste skoleår.

Globalskolen ønsker å gi denne eksamenen som eneste skriftlige eksamen for sine elever 2003. Det er flere grunner til dette:

1.	Det vil være første gang Globalskolen avvikler skriftlig eksamen.

2.	Eksamen i Globalskolen bør tilpasses den virkelighet skolen befinner seg i.  I dag har vi elever i over 50 land.  Tradisjonell eksamen med penn og papir er tungvint.

3.	Globalskolen ønsker å drive forsøks- og utviklingsarbeid som kan komme andre skoler til gode.

Praktisk gjennomføring av eksamen
Eksamen avvikles altså over 2 * 3 dager.  Oppgavene legges på nettet, og elevene kan bruke f. eks Ressurssidene, ordliste på nett og andre relevante hjelpemidler.
Det legges ikke opp til bruk av eksamensvakter.  Elevene kan jobbe med eksamen hjemme, på skolen eller hvor det er mest tjenlig.  
Det vil altså være liten forskjell mellom selve eksamen og det elevene har gjort resten av skoleåret. 
Siden eksamensoppgavene vil bli utarbeidet av Høgskulen i Volda, kan eksamen avvikles uavhengig av andre eksamener.  Det vil være naturlig å legge norskeksamenene til slutten av mai og begynnelsen av juni.
Hele samarbeidsprosessen vil være grundig dokumentert gjennom samarbeidsforum som er satt opp for hver gruppe.  Det er denne dokumentasjonen som danner grunnlaget for vurderinga sensorene skal gjøre.

Et forsøk som omfatter mer enn eksamen

Forsøket omfatter altså mer enn selve eksamen.  Vi ønsker å skape flest mulig vinn-vinn-relasjoner der elevenes læring står i sentrum.  Samarbeidet mellom Høgskulen i Volda, Hedalen barne- og ungdomskole og Globalskolen ser vi som et ledd i kvalitetssikringa av arbeidet vi nå går inn i.  

Vi håper at søknaden kan behandles raskt og at svar kan foreligge i begynnelsen i september.  

Eksamen for flere?
Globalskolen ser at denne eksamensordninga med fordel kan gjøres gjeldene for flere elever. Blant annet vil den kunne tas i bruk for elever som oppholder seg i utlandet og som ikke er knyttet til Globalskolen eller annen norsk skole.
Ressurssidene finnes som åpne ressurser på nettet.  Vi har også verktøy som trengs for å gjennomføre prosessorientert skriving via nettet.  
Hvis LS og/eller utdanningsdirektørene ønsker det, vil vi vurdere å utvide forsøket.

Med hilsen

Tor Arne Rønhovde	Olav Kvarme	Helge Standal	
			
Rektor ved Hedalen barne- og ungdomsskole	Avdelingssjef for skole og kultur i Sør-Aurdal kommune	Administrativ leder i Globalskolen	

Arne Heimestøl
	Ståle Ytrestøl		
Pedagogisk leder i Globalskolen	Leder i Norsk Nettskole